Duisend hoeras vir ‘Ontbytsake’Dawie Roodt (Foto: kykNET) “Al wat ek kan sê, is: Moenie program 1 000 misloop nie!” Só antwoord die ekonoom en aanbieder Dawie Roodt op die vraag watter verrassings die televisieprogram Ontbytsake vir die toekoms beplan. Dié tydskrifstyl-program, wat ontwerp is om alternatiewe Afrikaanse kykgenot tydens naweekoggende op kykNET te verskaf, bereik vandag ŉ mylpaal met die 1 000ste episode wat uitgesaai word. Roodt was van die begin af deel van die program. Maar dit was nie die plan nie, hy het eintlik per ongeluk betrokke geraak, vertel hy. “Die uitvoerende regisseur, Johann Joubert, het my met ŉ slap riem gevang. Hy het voorgegee dat hy ŉ onderhoud met my wil doen, toe was dit al die tyd ŉ oudisie.” Volgens Roodt het die program baie ontwikkel en verbeter van daardie eerste episodes af. “ŉ Mens probeer maar verskillende goed en kyk wat werk, maar die eintlike idee is steeds dieselfde.” Daar gebeur vreeslik baie werk van die lug af waarvan mense nie weet nie. Die aanbieders kry gewoonlik al die erkenning, maar hulle doen eintlik baie min, sê Roodt. Agter die skerms word daar voltyds gewoel en gewerskaf deur regisseur Melinda Meyer, produksiebestuurder Maderi Louw van Blerk en die ander spanlede. Wanneer hy oor die afgelope 1 000 uitsendings terugdink, is dit vir hom baie moeilik om ŉ hoogtepunt uit te sonder, want daar was net te veel en elke program is anders. “Maar ek moet sê, om my kinders as ŉ verrassing op my verjaardag daar te hê was vir my baie spesiaal.” Sy werk is wel so af en toe uitdagend wanneer tegniese probleme insluip of as gaste net “ja” en “nee” op vrae antwoord. Tog is dit ŉ druppel in die emmer van goeie – en snaakse – oomblikke, sê Roodt. “Daar was al soveel lawwe kere wanneer gaste ŉ gek van my gemaak het. Dowwe Dolla wat “Kameeltoon” sing, Leon Schuster wat my uitvang met ŉ houtlepel, Granite wat my van die stoel af donner … Ek moet ook met byna elke program die een of ander tyd vinnig improviseer, veral wanneer dit by name kom. Ek het ŉ probleem om name reg te lees.” Ontbytsake vier Saterdag sy 1 000ste episode. (Foto: Verskaf) Met honderde gaste wat Roodt al verras, vermaak en beïndruk het, is dit moeilik om enkeles uit te sonder. Tog het ŉ paar ŉ besondere indruk op hom gemaak, soos mej. Dwergie, sy gesprek met ŉ Downsindroom-lyer, die blinde Hein Wagner en die paleoantropoloog prof. Lee Berger. Roodt is trots om deel van die ontbytsake-span te wees, omdat dit ŉ vermaaklike oggendprogram is wat iets vir almal bied – van weer, kook, politiek en ekonomie tot gesprekke met interessante gaste. Dit alles in ŉ ontspanne atmosfeer. Ontbytsake het sy eie lewe en roetine baie verander. “Dit neem een dag uit my week, maar terselfdertyd beteken dit baie vir my onderneming. Die belangrikste is dat dit die dag in die week is waarop ek die geleentheid kry om van my ‘gewone’ werk te ontsnap en pret te hê!” Sal hy nog vir lank die gesig van Ontbytsake bly? “Ek dink hulle sal my vir nog ŉ rukkie verduur – hoofsaaklik omdat ek so goedkoop is. Goeie aanbieders kos geld!”